Document ID: 32013R1423

KOMISIJOS ĮGYVENDINIMO REGLAMENTAS (ES) Nr. 1423/2013
2013 m. gruodžio 20 d.
kuriuo nustatomi informacijos apie įstaigų nuosavų lėšų reikalavimus atskleidimo pagal Europos Parlamento ir Tarybos reglamentą (ES) Nr. 575/2013 techniniai įgyvendinimo standartai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 437 straipsnio 2 dalies trečią pastraipą ir 492 straipsnio 5 dalies trečią pastraipą,
kadangi:
(1)
į Reglamentą (ES) Nr. 575/2013 yra įtraukti tarptautiniu mastu suderinti Bazelio bankų priežiūros komiteto Trečiosios tarptautinės bankų reguliavimo sistemos (toliau - susitarimas „Bazelis III“) standartai (2). Dėl to, taip pat atsižvelgiant į tai, kad informacijos atskleidimo reikalavimais siekiama padėti didinti skaidrumą reguliuojamojo kapitalo srityje, pagal Europos Parlamento ir Tarybos direktyvą 2013/36/ES (3) prižiūrimų įstaigų informacijos atskleidimui nustatytos taisyklės palyginimo tikslais turėtų derėti su tarptautine sistema, kuri apibūdinta Bazelio bankų priežiūros komiteto dokumente „Kapitalo informacijos atskleidimo reikalavimų struktūra“ (4) ir kuri pritaikyta, kad būtų atsižvelgta į Sąjungos reguliavimo sistemą ir jos ypatumus;
(2)
siekiant užtikrinti vienodą Reglamento (ES) Nr. 575/2013 taikymą, reikėtų pateikti informacijos formas. Tokios informacijos formos turėtų apimti nuosavų lėšų informacijos formą, kuria siekiama parodyti išsamią įstaigų kapitalo poziciją, ir kapitalo priemonių savybių formą, kuria siekiama parodyti, kokio išsamumo turi būti informacija, kurią reikalaujama atskleisti apie įstaigos kapitalo priemonių savybes;
(3)
konsolidavimo apimtis apskaitos ir reguliavimo tikslais yra skirtinga, dėl to atsiranda nuosavoms lėšoms apskaičiuoti naudojamos informacijos ir skelbiamose finansinėse ataskaitose naudojamos informacijos, visų pirma susijusios su nuosavų lėšų straipsniais, skirtumų. Siekiant atsižvelgti į nuosavoms lėšoms apskaičiuoti naudojamų duomenų ir įstaigų finansinėse ataskaitose naudojamų duomenų neatitiktį, taip pat būtina atskleisti informaciją apie tai, kaip pasikeičia nuosavoms lėšoms apskaičiuoti naudojami finansinių ataskaitų elementai, kai konsoliduojama reguliuojamąja apimtimi. Taigi į šį reglamentą taip pat turėtų būti įtraukta balanso suderinimo metodika, kurioje būtų teikiama informacija apie balanso straipsnių, naudojamų nuosavoms lėšoms ir reguliuojamoms nuosavoms lėšoms apskaičiuoti, suderinimą. Tuo tikslu turėtų būti naudojamas reguliuojamosios apimties balansas, apimantis tik nuosavų lėšų straipsnius;
(4)
kai kurių įstaigų, kurioms taikomi šie informacijos atskleidimo reikalavimai, finansinės ataskaitos yra išsamios ir sudėtingos. Siekiant padėti įstaigoms užtikrinti savo balanso suderinimą, būtina nustatyti vienodą aiškiai nurodytų pakopų metodą;
(5)
šio reglamento nuostatos yra glaudžiai susijusios, nes jomis nustatomas informacijos apie nuosavų lėšų straipsnius atskleidimas. Siekiant užtikrinti tų nuostatų, kurios turėtų įsigalioti vienu metu, nuoseklumą ir asmenims, kuriems tie įpareigojimai taikomi, sudaryti palankesnes galimybes visapusiškai juos apžvelgti ir su jais susipažinti vienoje vietoje, pageidautina visus pagal Reglamentą (ES) Nr. 575/2013 reikalaujamus informacijos apie nuosavas lėšas atskleidimo techninius įgyvendinimo standartus įtraukti į vieną reglamentą;
(6)
Reglamente (ES) Nr. 575/2013 yra daug nuosavoms lėšoms ir nuosavų lėšų reikalavimams taikomų pereinamojo laikotarpio nuostatų. Siekiant sudaryti prasmingą įstaigų mokumo padėties vaizdą, pereinamuoju laikotarpiu tikslinga įvesti skirtingą informacijos formą, susijusią su Reglamente (ES) Nr. 575/2013 nustatytomis pereinamojo laikotarpio nuostatomis;
(7)
kadangi Reglamentas (ES) Nr. 575/2013 pradedamas taikyti 2014 m. sausio 1 d. ir įstaigoms reikės pritaikyti savo sistemas, kad galėtų laikytis šiame reglamente nustatytų reikalavimų, joms reikėtų tam skirti pakankamai laiko;
(8)
šis reglamentas pagrįstas techninių įgyvendinimo standartų projektais, kuriuos Europos bankininkystės institucija pateikė Europos Komisijai;
(9)
Europos bankininkystės institucija dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (5) 37 straipsnį, pateikti savo nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente nustatomos vienodos formos, skirtos informacijai atskleisti pagal Reglamento (ES) Nr. 575/2013 437 straipsnio 1 dalies a, b, d ir e punktus ir 492 straipsnio 3 dalį.
2 straipsnis
Visiškas nuosavų lėšų straipsnių ir audituotų finansinių ataskaitų suderinimas
Siekdamos įvykdyti informacijos apie visišką nuosavų lėšų straipsnių ir audituotų finansinių ataskaitų suderinimą atskleidimo reikalavimus, apibūdintus Reglamento (ES) Nr. 575/2013 437 straipsnio 1 dalies a punkte, įstaigos taiko I priede nurodytą metodiką ir skelbia balanso suderinimo informaciją, gaunamą taikant šią metodiką.
3 straipsnis
Pagrindinių įstaigų išleistų bendro 1 lygio nuosavo kapitalo, papildomo 1 lygio ir 2 lygio kapitalo priemonių savybių aprašymas
Siekdamos įvykdyti informacijos apie pagrindines įstaigų išleistų bendro 1 lygio nuosavo kapitalo, papildomo 1 lygio ir 2 lygio priemonių savybes atskleidimo reikalavimus, nurodytus Reglamento (ES) Nr. 575/2013 437 straipsnio 1 dalies b punkte, įstaigos pagal III priede pateiktus nurodymus pildo II priede pateiktą pagrindinių kapitalo priemonių savybių formą ir ją skelbia.
4 straipsnis
Informacijos apie specialių su nuosavomis lėšomis susijusių elementų pobūdį ir sumas atskleidimas
Siekdamos įvykdyti informacijos apie specialius su nuosavomis lėšomis susijusius elementus atskleidimo reikalavimus, apibūdintus Reglamento (ES) Nr. 575/2013 437 straipsnio 1 dalies d ir e punktuose, įstaigos pagal V priede pateiktus nurodymus pildo IV priede pateiktą bendrąją nuosavų lėšų informacijos formą ir ją skelbia.
5 straipsnis
Informacijos apie specialių su nuosavomis lėšomis susijusių elementų pobūdį ir sumas atskleidimas pereinamuoju laikotarpiu
Nukrypstant nuo 4 straipsnio, siekdamos įvykdyti informacijos apie papildomus su nuosavomis lėšomis susijusius elementus atskleidimo reikalavimus, nustatytus Reglamento (ES) Nr. 575/2013 492 straipsnio 3 dalyje, laikotarpiu nuo 2014 m. kovo 31 d. iki 2017 m. gruodžio 31 d., užuot pagal V priede pateiktus nurodymus pildžiusios IV priede pateiktą bendrąją nuosavų lėšų informacijos formą, įstaigos pagal VII priede pateiktus nurodymus pildo VI priede pateiktą pereinamojo laikotarpio nuosavų lėšų informacijos formą ir ją skelbia.
6 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. kovo 31 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 20 d.

Labels: 7
2
3
11